"Maar kies jy uit die hele volk bekwame manne wat God vrees, betroubare manne wat onregverdige wins haat. En stel diè aan oor hulle..." - Ex.18:21
Het die kerk 'n sê oor politiek of moet sy haar liefs daar uithou? Die algemene gevoel by die meeste mense is dat sy haar uit die politiek moet hou. Dis die verkeerde ding om te doen; die kerk is dan God se spreekbuis! Is daar dan iewers 'n lewensterrein waar God niks te sê het nie? Swyg die Bybel miskien oor politieke sake? Allermins! Die Bybel praat verrassend baie oor politiek en gee ook baie duidelike aanwysings oor hoe dit gedoen moet word. Die Bybel slaan geen lewensterrein oor nie, ook nie die politiek nie!
God is 'n God van orde, en Satan verlustig hom weer in chaos. Oral waar daar chaos heers, regeer Satan. Mense en volke wat God liefhet, leef ordelik, maar hulle wat Hom haat ervaar geen orde nie. Kyk maar net wat met ons eie land gebeur het nadat die Christelike grondwet afgeskaf is – gemiddeld 60 moorde per dag!
In die gelese gedeelte is Israel op pad na Kanaän, 'n heidenland dog die beloofde land. Hulle was vir 400 jaar slawe en aan Egipte onderhorig en het geen eie politieke orde geken nie. Ná die uittog was hulle vry, maar moes staatkundig beheer word. Met die uitsondering van Moses wat die regspraak beoefen het, was daar geen politieke strukture in plek nie.
Die Israeliete was nie maklike mense nie. Gevolglik was Moses dikwels op moedverloor se vlakte met hulle. By geleentheid het dit vir hom te veel geword: "Toe het Moses die Here aangeroep en gesê: Wat moet ek met hierdie volk doen? Dit skeel maar min of hulle stenig my" (Ex.17:4). Die hele situasie het om 'n permanente politieke ordening of struktuur geroep. Daar moes 'n gereguleerde wetsordening kom.
Toe Moses sy skoonvader besoek, gee die wyse oubaas hom goeie raad: "Maar kies jy uit die hele volk bekwame manne wat God vrees, betroubare manne wat onregverdige wins haat. En stel dié aan oor hulle..." (Ex.18:21). Hy gaan verder:: "Maak dit so ligter vir jou , en laat hulle saam met jou dra.... As jy dit doen en God jou dit beveel, kan jy dit uithou en sal ook al hierdie mense tevrede na hulle woonplek gaan" (:22,23). Jetro sê vir Moses om die volk polities te orden. Indien hy nie daarin slaag nie, sal hy dit nie maak nie. Om 'n volk polities reg te rig, is 'n moeilike taak. Dis nie vir elke Jan rap en sy maat nie! Dis ook nie vir een man alleen bedoel nie.
"In die eerste plek vermaan ek dan dat smekinge, gebede, voorbedes, danksegginge gedoen moet word vir alle mense; vir konings en almal wat hooggeplaas is, sodat ons 'n rustige en stil lewe kan lei in alle godsvrug en waardigheid" (1 Tim.2:1,2).
Die Bybel gee baie duidelike riglyne hoe 'n volk polities gerig moet word. Die eerste vereiste is dat slegs gelowiges gekies moet word om 'n volk te rig. 'n Hart gewas in die bloed van Jesus Christus is vir 'n volk baie meer werd as 'n ongelowige kop vol akademiese kennis! Ongelowiges is nie goeie politici nie, veral nie as hulle belang by heidense rituele het nie. Daarom is Afrika agterlik. Sy leiers verskil slegs in grade van boosheid van mekaar! Politici wat egter voor die Koning van alle konings buig en sy Woord liefhet, is 'n volk se juwele.
Tweedens moet politici oorlog teen booshede verklaar. Dit moet duidelik aangespreek word en die volk tot verootmoediging opgeroep word: "...en my volk oor wie my Naam uitgeroep is, (as) hulle (hul) verootmoedig en bid en my aangesig soek en hulle bekeer van hulle verkeerde weë, dan sal Ek uit die hemel hoor en hulle sonde vergewe en hulle land genees" (2 Kron.7:14).
Derdens moet politici nie by verkeerde dinge betrokke raak nie. "en hou nie gemeenskap met die onvrugbare werke van die duisternis nie, maar bestraf dit liewer" (Efes.5:11). Die Bybel waarsku gelowiges wat booshede ooglopend of stilswyend kondoneer. Dit moet bestraf word. In die Grieks is dit 'n baie sterk werkwoord en beteken om in die kiem te smoor. Dit mag nie ontkiem nie!
Vierdens sal 'n politikus hom vir 'n gesonde gemeenskap beywer. Nehemia is 'n goeie voorbeeld: "Julle sien die nood waar ons in is, dat Jerusalem woes lê ....kom, laat ons die muur van Jerusalem opbou, dat ons nie langer 'n voorwerp van smaad kan wees nie ( Neh.2:17). Soos 'n goeie herder vir sy kudde en na goeie weiding lei, so ook die politikus wat Jesus en sy volk liefhet. Dit gaan vir so 'n mens oor volksbelang en nie eiebelang nie! Waar dit aan die orde van die dag is, groei geen korrupsie nie.
Agas was in die tyd van Jesaja koning van Juda en baie sleg. Hy het selfs van sy kinders aan die afgod Molog geoffer! Soos die koning, so die volk. Onreg en korrupsie was aan die orde van die dag. Daarom praat God ernstig met die volk: "Was julle, reinig julle, neem die boosheid van julle handelinge voor my oë weg, hou op om kwaad te doen, soek die reg, beteuel die verdrukker, doen reg aan die wees, verdedig die saak van die weduwee" (Jes.1:16,17).
Alles in Suid-Afrika roep ten hemel om 'n dringende herstel. Alles is bedorwe; politiek, kerk, kultuur, handel, ja, alles! Nêrens gaan dit beter as in die verlede nie. Dis die gevolg van booswigte wat die Christengrondwet met 'n sekulêre een vervang het en die Tien Gebooie met 'n Handves van menseregte! Dit laat 'n mens aan die woorde van Ps.2 dink: "Die konings van die aarde staan gereed, en die vorste hou saam raad teen die Here en sy Gesalfde en sê: Laat ons hulle bande stukkend ruk en hulle toue van ons afwerp!" (:2,3). Suid-Afrika het met iets anders as die nag donker geword!
Hoe gaan ons uit hierdie dilemma kom? Deur God-gestuurde leiers wat die wonder van die wedergeboorte gesmaak het – waaragtige kinders van die Here. Sulke mense trek nie in dieselfde juk met heidene nie. Hulle kan ook nie gekoop word nie omdat hulle word hulle eer en hulle karakter bo verdenking is. Dis mense wat nie skaam is vir die waarheid nie en die leuen die stryd aansê. Al is hulle ongewild deur nee te se terwyl die wêreld gereed staan om ja te se.
Is daar in Suid-Afrika sulke mense? Ja, daar is! Die tyd het net nog nie aangebreek dat hulle na vore kom nie. Baie van hulle weet nog nie dat God hulle in die toekoms gaan gebruik nie. Dink maar aan Dawid wat 'n skaapwagter was toe hy tot koning gesalf is: "Verder het Samuel aan Isai gevra: Is dit al die seuns? En hy se: Die kleinste is nog oor, en kyk, hy pas skape op....En die Here se: Staan op, salf hom, want dit is hy" (1 Sam. 16:11,12).
Die partypolitieke verkiesingskoors loop alreeds hoog in die land. Booswigte span saam om die suidpunt van Afrika in te palm en verder te ontwrig. Wat moet ons doen? Bid dat God in sy genade ons sal aansien en 'n nuwe leier sal stuur om hierdie Boerevolk deur die politieke woestyn na die Kanaän van Godsaanbidding en Godsverheerliking te lei